b'\n_START_ARTICLE_\nHashidate\n_START_SECTION_\nPalvelus\n_START_PARAGRAPH_\nEnsimm\xc3\xa4isen Kiinan\xe2\x80\x93Japanin sodan puhjettua Hashidate liitettiin vara-amiraali Itoh Sukeyukin johtamiin laivaston p\xc3\xa4\xc3\xa4voimiin, jonka mukana se osallistui Jalujoen taisteluun 17. syyskuuta 1894. Alus oli taistelulinjan viimeisen\xc3\xa4 aluksena Matsushiman, Chiyodan ja Itsukushiman j\xc3\xa4lkeen. Se kykeni ampumaan p\xc3\xa4\xc3\xa4aseellaan taistelun aikana vain nelj\xc3\xa4sti osumatta kiinalaisaluksiin. Taistelun aikana Hashidatesta tuli osaston lippulaiva Matsushiman tultua toimintakyvytt\xc3\xb6m\xc3\xa4ksi ja poistuttua taistelusta. Alukseen osui taistelun aikana yksitoista kranaattia, jotka surmasivat kolme ja haavoittivat yhdeks\xc3\xa4\xc3\xa4 miehist\xc3\xb6nj\xc3\xa4sent\xc3\xa4._NEWLINE_Alus jatkoi lippulaivana johtaen laivastoa L\xc3\xbcshunkoun taistelussa sek\xc3\xa4 tukemaan maajoukkoja Dalianin satamaa piiritett\xc3\xa4ess\xc3\xa4. Weihaiwein taistelussa 30. tammikuuta 1895 alus tulitti rannikkolinnakkeita ja lopulta vastaanotti kiinalaisten antautumisen 12. helmikuuta._NEWLINE_Heti sodan p\xc3\xa4\xc3\xa4tytty\xc3\xa4 alus siirrettin kattiloissa havaittujen vikojen vuoksi telakalle. Korjauksista huolimatta alus ei kyennyt ylitt\xc3\xa4m\xc3\xa4\xc3\xa4n 10 solmun nopeutta, ja se luokiteltiin 21. maaliskuuta 1898 toisen luokan risteilij\xc3\xa4ksi. Alus osallistui huhtikuussa 1900 suureen merisotaharjoitukseen, jossa harjoiteltiin Yokosukan sataman sulkemista. Alus ei kuitenkaan osallistunut boksarikapinan kukistamiseen, koska sen kattiloissa havaittiin j\xc3\xa4lleen ongelmia._NEWLINE_Itsukushima ja Hashidate l\xc3\xa4htiv\xc3\xa4t 25. helmikuuta 1901 Yokosukasta koulutuspurjehdukselle, jonka aikana ne vierailivat Manilassa, Bataviassa, Hongkongissa, Chelumpossa, Busanissa, Gensanissa ja Vladivostokissa ennen paluutaan Yokosukaan 14. elokuuta. Vuonna 1902 kuusi aluksen kattilaa korvattiin kahdeksalla japanilaisella Miyabara-kattilalla. Nopeuskokeissa 20. lokakuuta alus saavutti 16 solmun nopeuden, mit\xc3\xa4 se ei ollut kyennyt aiemmin saavuttamaan. Korjausten aikana aluksen apuaseet vaihdettiin kahteen 76 millimetrin ja 18 QF 3 naulan Hotchkiss -tykkiin. Telakalta palattuaan alus jatkoi koulutuspurjehduksia vuonna 1903._NEWLINE_Ven\xc3\xa4j\xc3\xa4n\xe2\x80\x93Japanin sodassa vanhentunut Hashidate sisaraluksineen liitettiin amiraali Schichiro Kataokan johtamaan Japanin 3. laivaston 5. laivueeseen yhdess\xc3\xa4 samoin vanhentuneen Chinenin kanssa. Alus oli sijoitettuna Takeshikin vartioalueeseen Tsushimaan, ja se partioi Koreansalmessa helmikuussa sek\xc3\xa4 suojasi Japanin 2. armeijan siirtoa Korean niemimaalle toukokuun loppuun. Teht\xc3\xa4v\xc3\xa4st\xc3\xa4 vapauduttuaan alus liitettiin Port Arthurin sulkua valvovaan laivastoon, jolloin se kohtasi Ven\xc3\xa4j\xc3\xa4n keisarikunnan laivaston risteilij\xc3\xa4 Bayanin 9. hein\xc3\xa4kuuta. Partiomatkalla 10. elokuuta alus oli ensimm\xc3\xa4isi\xc3\xa4, joka havaitsi Ven\xc3\xa4j\xc3\xa4n laivaston laivueen. Seuranneessa Keltaisenmeren taistelussa alus oli ensivaiheessa liian kaukana osallistusakseen, mutta ven\xc3\xa4l\xc3\xa4isten paetessa se kykeni avaamaan tuloksettoman tykkitulen. Hashidate ja Itsukushima avustivat 10. joulukuuta miinaan ajanutta Akashia._NEWLINE_Tsushiman meritaistelussa 27. toukokuuta 1905 alus hy\xc3\xb6kk\xc3\xa4si ven\xc3\xa4l\xc3\xa4isten takaa saaden osumia Olegiin. My\xc3\xb6hemmin alus osallistui taistelulaiva Knyaz Suvorovin ja korjausalus Kamchatkan upottamiseen. Taistelun aikana alukseen osui kaksi kranaattia, jotka haavoittivat seitsem\xc3\xa4\xc3\xa4 miehist\xc3\xb6nj\xc3\xa4sent\xc3\xa4._NEWLINE_My\xc3\xb6hemmin alus liitettiin Japanin 4. laivastoon suojaamaan Sahalinin maihinnousua hein\xc3\xa4kuusta elokuuhun 1905. Se palasi 20. lokakuuta Yokosukan laivastoarsenaaliin korjattavaksi, ja alus osallistui 23. lokakuuta Yokohamassa voiton kunniaksi j\xc3\xa4rjestettyyn katselmukseen._NEWLINE_Sotatoimien p\xc3\xa4\xc3\xa4tytty\xc3\xa4 Hashidate siirrettiin j\xc3\xa4lleen koululaivaksi. Alus teki koulutuspurjehduksen Kaakkois-Aasiaan ja Australiaan vuosina 1906 ja 1907 sek\xc3\xa4 vuonna 1908 matkan Hongkongiin, Penangiin, Ceylonille, Bataviaan, Manilaan ja Taiwanille. Aluksen 47 millimetrin tykit vaihdettiin vuonna 1909 76 millimetrin tykkeihin._NEWLINE_Alus luokiteltiin 28. elokuuta 1912 2. luokan rannikkonpuolustusalukseksi, ja se poistettiin alusluettelosta 1. huhtikuuta 1922. Alus romutettiin vuonna 1927.'